Jukio Hatojama

Jukio Hatojama (, * 11. február 1947, Tokio, Japonské cisárstvo) je bývalý japonský politik. V rokoch 2009 až 2010 bol premiérom Japonska a predsedom Demokratickej strany Japonska. Bol prvým premiérom z tejto strany, ktorý zastával tento post.

Hatojama pochádza z významnej japonskej politickej rodiny. Jeho mladší brat Kunio Hatojama pôsobil ako minister vnútra a komunikácií do 12. júna 2009. Jeho mladšia švagriná Emily Hatojama, ktorá je Kuniovou manželkou, austrálska Japonka, bola televíznou osobnosťou v Japonsku. Jeho syn sa tiež dal na politickú kariéru a bol zvolený vo všeobecných voľbách v roku 2024.

Hatojama v roku 1969 absolvoval štúdium na Tokijskej univerzite s titulom bakalár v odbore strojárstvo a v roku 1976 získal titul PhD. v odbore priemyselné inžinierstvo na Stanfordovej univerzite. Svoju manželku Mijuki spoznal počas štúdia na Stanforde.

V roku 1986 bol prvýkrát zvolený do Snemovne reprezentantov ako zástupca 9. volebného obvodu Hokkaido. V máji 2009 sa stal predsedom Demokratickej strany Japonska, hlavnej opozičnej strany. Potom viedol stranu k drvivému víťazstvu vo všeobecných voľbách v roku 2009, keď porazil dlhodobo vládnucu Liberálno-demokratickú stranu (LDP), ktorá bola pri moci viac ako desať rokov, a v tom istom roku sa stal premiérom.

Počas svojho pôsobenia na poste predsedu vlády sa Hatojama pokúsil o škrty výdavkov na verejné projekty. Takisto sa snažil zmeniť japonskú zahraničnú politiku z politiky zameranej na Spojené štáty na politiku zameranú viac na Áziu. Počas vládnutia Hatojamovho kabinetu došlo k zlepšeniu vzťahov medzi Čínou a Japonskom, ako aj s ostatnými susedmi Japonska. Hoci spočiatku mal vysokú podporu verejnosti, jeho popularita čoskoro klesla z rôznych dôvodov, vrátane finančného škandálu s financovaním kampane.

V roku 2010 oznámil svoju rezignáciu z funkcie premiéra. Ako dôvod uviedol porušenie volebného sľubu o uzavretí americkej vojenskej základne na ostrove Okinawa. Udialo sa tak tesne po tom, čo bola Severná Kórea upodozrievaná z potopenia juhokórejskej vojnovej lode.

V roku 2012, po tom, čo LDP vyhrala voľby s drvivou prevahou, Hatojama odstúpil z Poslaneckej snemovne a oznámil svoj odchod z politiky. Odvtedy je veľmi aktívny na sociálnych platformách, kde otvorene vyjadruje svoje politické názory. Hatojama sa v roku 2020 podieľal na založení menšej strany Kyowa, ktorú však neskôr opustil.

 Referencie 

 Iné projekty 

 Zdroj 

Kategória:Japonskí politici
Kategória:Predsedovia vlády Japonska
Kategória:Členovia Snemovne reprezentantov (Japonsko)
Kategória:Absolventi Tokijskej univerzity
Kategória:Absolventi Stanford University
Kategória:Osobnosti z Tokia